Orla Hav (S), 2020-10-07:
Tak for det, formand.
Jeg skal sige, at egentlig var det Annette Lind, der skulle stå her i dag, men hun havde andre aktiviteter, så jeg er substitut.
Men det går nok, jeg har jo også lov til at komme i Nordisk Råd.
Mange tak for den redegørelse, som vi i dag skal debattere, og tak for det samarbejde, som vi fra delegationens side har haft med ministeren, som jeg synes har været fint og godt.
Redegørelsen tager udgangspunkt i udmøntningen af Nordisk Ministerråds vision 2030 om, at Norden skal være verdens mest integrerede og bæredygtige region.
Det er en vision med tre fokusområder: det grønne, det konkurrencedygtige og det socialt bæredygtige Norden.
Jeg vil gerne sige tak til ministeren for dette arbejde.
Resultatet ligger nu i Nordisk Ministerråds udkast til en handlingsplan og definerer, hvad det nordiske samarbejde skal opnå i perioden 2021-2024.
I højere grad end nogen sinde har Nordisk Råd været inddraget i arbejdet med handlingsplanen, så det er vi rigtig godt tilfredse med.
Vores samfund i den nordiske del af verden blev på lige fod med resten af verden ramt af covid-19-pandemien, og vi står stadig væk over for en af de største udfordringer i efterkrigstiden.
Pandemien har vist os, hvor tæt vores samfund er forbundet, og vi er blevet mindet om, hvor vigtigt det er at stå sammen.
De nordiske lande er blandt de lande, der har håndteret krisen bedst.
Den nordiske samfundsmodel har vist sig stærk, samtidig med at den har været udfordret.
Vi skal lære af krisen.
Genopretningen af vores samfund skal være retfærdig, og den skal ikke ske i den forkerte retning.
Og så skal vi samtidig investere i et grønt Norden, et konkurrencedygtigt Norden og et socialt bæredygtigt Norden.
Det er det, som tiden efter pandemien vil byde på af arbejdsopgaver, og så vil vi skulle se ind i en bedre balance mellem visionens ambitioner og de øvrige sektorområder.
Jeg vil have lov til at glæde mig over, at Nordisk Ministerråd efterfølgende har valgt at mindske de anslag mod bl.a. Nordisk Kulturfond, som der var lagt op til.
Det er jo sådan, at kulturudveksling er en af hjørnestenene i det nordiske samarbejde, og uden en aktiv kulturpolitik vil vi have svært ved at nå målet om at være verdens mest integrerede region inden 2030.
Derimod er det beklageligt, at de nordiske regeringer ikke har kunnet nå til enighed om oprettelsen af et ministerråd for transport.
Det var ellers et enstemmigt Nordisk Råd, som rekommanderede de nordiske regeringer at genoprette et ministerråd for transport.
Transportsektoren spiller en vigtig rolle i forhold til at imødekomme de ambitioner, som vi har udtrykt om det nordiske samarbejde.
Vi håber selvfølgelig, at det vil kunne lykkes at få etableret et råd med transportministrene efterfølgende.
Afslutningsvis vil jeg sige, at covid-19 har vist os, at behovet for et samlet Norden er større end nogen sinde.
Vores lande og vores samfundsmodeller er så ens, at vi med fordel kan drage endnu bedre nytte af hinanden i håndteringen af fremtidige kriser.
Desværre har det jo ikke været muligt at gennemføre arbejdet i Nordisk Råd på linje med det, vi plejer at gøre, nemlig at afholde fysiske møder.
Det er fint med de digitale møder, men der mangler en dimension i forhold til forståelsen for at formidle, hvordan vilkårene er i de forskellige lande.
Jeg håber, vi vender tilbage til sådan mere almindelige mødeformer, men det er jo fint at bruge det digitale, når nu det kan fungere i stedet for den måde, vi ellers ville have holdt møderne på.
Til allersidst skal jeg takke for ministerens og regeringens håndtering af Nordisk Ministerråds sekretariats økonomiadministration.
Selv om der ikke er indikationer på svindel, skal vi fra dansk side insistere på, at der kan redegøres for anvendelsen af de nordiske skatteborgeres penge, og jeg synes, ministeren har taget nogle fornuftige håndgreb i forhold til at indskærpe, at sådan må det være.
Vi tager redegørelsen til efterretning.
Tak for det.